ตอนนี้ร้าน Copper ปรับเมนูใหม่ให้โดดเด่นกว่าเดิมด้วยเมนูพรีเมียม 2 รายการคือ lamb rack กับ fine de claire oyster ที่สั่งตรงจากฝรั่งเศส ขณะเดียวกัน ก็มีการปรับเพิ่มราคาขึ้นมาอีกเล็กน้อย เป็น ฿987 เมื่อใช้บัตรลด 10% แล้วจะเหลือ ฿888 ซึ่งเมื่อคิดว่าแลกกับเมนูอาหารระดับพรีเมียมที่เพิ่มขึ้นมา ก็นับว่าคุ้มสุดคุ้มสำหรับคอบุฟเฟต์ระดับอาหารโรงแรมนะคะ

สำหรับอาหารอย่างอื่น เราเคยรีวิวไว้แล้วค่ะ สำหรับรีวิวนี้ เราจะนำเสนอรายละเอียดของเมนูใหม่ที่เพิ่มเข้ามา ลองมาดูกันค่ะ

lamb rack หรือ lamb chop ไม่ทราบแหล่งที่มา แต่ถ้าให้เดาคงไม่พ้น New Zealand เป็นเนื้อลูกแกะที่แสนนุ่ม เราสั่งดิบสุดได้ medium rare กำลังอร่อยค่ะ ถ้าใครชอบทานดิบหน่อย ต้องสั่งแบบนี้นะคะ เพราะพนักงานจะนำเสนอเป็น medium กับ well done เนื้อลูกแกะติดซี่โครงจะมาพร้อมซอสเห็ด ทานเข้ากันดี กลิ่นสาบเนื้อแกะน้อยมาก อร่อยล้ำจริงๆ

fine de claire เป็นหอยนางรมฝรั่งเศส จากแหล่งเลี้ยงที่ใหญ่ที่สุดในโลก อยู่ทางตอนใต้ของเมือง Marenne (อยู่เหนือเมือง Bordeaux) หอยนางรมเหล่านี้ถูกเลี้ยงในสระน้ำเค็มสี่เหลี่ยม ความลึกของน้ำระดับหัวเข่า เลี้ยงเป็นเวลาอย่างน้อย 1 เดือน การเลี้ยงด้วย plankton ในน้ำเค็ม ทำให้เนื้อหอยนางรม fine de claire มีรสเค็มโดยธรรมชาติ วันนี้ได้ลองทานไป 3 ตัว เนื้อเค็มจริง และในเปลือกหอยก็มีน้ำเค็มอยู่ในนั้นด้วย เนื้อหอยอร่อยตามธรรมชาติ ถ้าต้องการตัดรสเค็ม สามารถใส่น้ำส้มสายชูปรุงรสที่ทางร้านจัดเตรียมไว้ได้ค่ะ

มื้อนี้ได้ชิมซาลาเปาชาร์โคลไส้ครีมไข่เค็มลาวา เป็นตัวออกใหม่ เนื้อซาลาเปาประยุกต์มาจากแป้งโมจิ ทำได้เหนียว นุ่ม อร่อยมาก ไส้ครีมไข่เค็มลาวารสชาติดีมาก จะให้ดีควรทานครั้งละลูก เพื่อไม่ให้ไส้ทะลักออกมาเลอะเทอะ หรือจะกัดซาลาเปาแล้วดูดไส้ออกไปบ้างบางส่วน ก็ไม่ผิดกติกาแต่อย่างใด

อาหารอย่างอื่น ยังคงความอร่อยมากๆ และคงความพรีเมียมไว้อย่างเต็มเปี่ยม เรียกว่า มาทานอาหารที่นี่ทีไร ไม่เคยมีความผิดหวังติดกลับไปบ้านเลยค่ะ